Veitur annast uppbyggingu og rekstur fráveitu í Reykjavík , á Kjalarnesi , Akranesi , í Borgarnesi , á Bifröst , Hvanneyri , Varmalandi og í Reykholti . Þá er frárennsli frá Kópavogi , Mosfellsbæ , Seltjarnarnesi og hluta Garðabæjar hreinsað í hreinsistöðvum fráveitunnar við Ánanaust og Klettagarða . Í Reykjavík reka Veitur tvær hreinsistöðvar sem hreinsa grófefni , sand og fitu úr skólpinu áður en því er dælt út í Faxaflóa . Vorið 2018 voru samskonar hreinsistöðvar teknar í notkun á Kjalarnesi , Akranesi og í Borgarnesi . Í Borgarbyggð reka Veitur fjórar hreinsistöðvar þar sem auk hreinsunar á fastefnum fer fram lækkun á styrk lífrænna efna áður en hreinsuðu skólpi er veitt í ár eða jarðveg . Fráveitan veitir mikilvæga þjónustu sem enginn getur verið án en fæstir leiða hugann að í amstri dagsins . Fráveitan flytur frárennsli heimila og fyrirtækja , ofanvatn frá götum og lóðum , og í sumum hverfum bakrás hitaveitu , út í viðtaka , með viðkomu í hreinsistöð . Á nokkurra ára fresti eru gerðar ítarlegar viðtakarannsóknir við losunarstaði hreinsaðs skólps í sjó , til að kanna áhrif skólpsins á vistkerfi sjávarins .